જો કે, ફાંસી પામેલા ૧૧ આરોપીઓએ ફાંસીની સજાને ગુજરાત હાઇકોર્ટમાં પડકારતાં હાઇકોર્ટે તેમની સજા ઘટાડી આજીવન કેદમાં તબદિલ કરી હતી. દરમ્યાન ગોધરાકાંડ કેસમાં ઇમરાન શેરૂ, ફારૂક ભાણા સહિતના આ પાંચેય આરોપી વર્ષ ૨૦૦૨થી ફરાર હતા અને ૨૦૧૫-૧૬માં આ પાંચેય આરોપીની ધરપકડ કરાઈ હતી. જેમાં ૨૦૧૫માં હુસૈન સુલેમાનની મધ્યપ્રદેશના ઝાંબુઆથી ધરપકડ કરાઈ હતી. આ સિવાય દાહોદ રેલવે સ્ટેશનથી ધાંતિયા અને ભાણાની ધરપકડ કરવામાં આવી હતી. તો ૨૦૧૬માં મહારાષ્ટ્રના માલેગાંવથી ભુમેડીની ધરપકડ કરાઈ હતી. પાછળથી પકડાયેલા આરોપીઓની ગોધરાકાંડમાં ગુનાહિત ભૂમિકા સ્પષ્ટ થતાં તેમની વિરૂધ્ધ ટ્રાયલ ચાલી ગયો હતો. જેમાં સીટ તરફથી સ્પેશ્યલ પબ્લીક પ્રોસીકયુટર જે.એમ.પંચાલ અને નરેન્દ્ર પ્રજાપતિએ ૩૭ સાક્ષીઓ અને અગાઉના કેસના ૮૦૦ દસ્તાવેજી પુરાવા કોર્ટ સમક્ષ રજૂ કરી-તપાસી આરોપીઓને સખતમાં સખત સજા ફટકારવા દલીલો કરી હતી, જેને ધ્યાનમાં લઇ સ્પેશ્યલ કોર્ટે ઉપરમુજબ મહત્વનો ચુકાદો જાહેર કર્યો હતો. ગયા વર્ષે ગુજરાત હાઈકોર્ટે ૧૧ લોકોની સજા ઘટાડીને મૃત્યુદંડથી આજીવન કારાવાસમાં ફેરવી કાઢી હતી. આની સાથે સાથે ગુજરાત હાઈકોર્ટે રાજ્ય સરકારને પીડિતના પરિવારને ૧૦-૧૦ લાખ રૂપિયાનું વળતર આપવા માટે આદેશ કર્યો હતો. આજે એસઆઈટી કોર્ટે આરોપીઓને સજા ફટકારી હતી. ખાસ અધિવક્તા જેએમ પંચાલના કહેવા મુજબ ઝડપાયેલા છ પૈકીના એક કાદીર પટાલિયાનું કાર્ડિયેક એરેસ્ટના લીધે આ વર્ષે ૨૦૧૮માં જાન્યુઆરીમાં મોત થયું હતું ત્યારબાદ પાંચ લોકોની સામે ટ્રાયલ ચાલી હતી. આ તમામ લોકો ગોધરાના નિવાસી છે.